নোটবাতিলের পর থেকে ‘ক্যাসলেশ ইকনমি’-র পক্ষে তাঁর সওয়ালের মাত্রা আরও বাড়িয়ে দিয়েছেন নরেন্দ্র মোদী। এমন এক পরিকল্পনা তিনি রাতারাতি এঁটেছেন, না আগে থেকে এর ব্লু-প্রিন্ট তৈরি করেছেন, তা নিয়ে এখন তরজার অন্ত নেই। নোটবাতিল প্রকল্পে রোজ রোজ নয়া নয়া কৌশলের প্রয়োগ যেভাবে হচ্ছে, তাতে অনেকেরই মত প্রধানমন্ত্রী এই পরিকল্পনা বহুদিন আগে থেকেই তৈরি করেছিলেন। তবে, নোটবাতিলের থেকেও মোদীর মস্তিষ্কে আরও কোনও বড় নিশানা রয়েছে, তা অনেকেই সন্দেহ করেছিলেন। এই সন্দেহ যে অমলূক নয়, তার প্রমাণ আর কিছুদিনের মধ্যেই হয়তো পেয়ে যেতে পারেন তামাম দেশবাসী। 
কেন্দ্রীয় অর্থমন্ত্রক সূত্রে দাবি করা হচ্ছে, নোটবাতিল করে নরেন্দ্র মোদী চেয়েছিলেন কালো টাকার কারবারের গলা টিপে ধরতে। সেটা সফল হয়েছে। এবার প্রধানমন্ত্রীর লক্ষ্য সরকারের কেনাকাটার উপর নিয়ন্ত্রণ আনা। এর জন্য প্রাইভেট কন্ট্র্যাক্টর থেকে শুরু করে ঠিকাদার বা টেন্ডার ডেকে দরপত্র নেওয়ার মতো বিষয়গুলিকে বন্ধ করতে উদ্যোগী হয়েছেন মোদী। এর বদলে বিভিন্ন সরকারি প্রকল্পের জন্য কাঁচামালের কেনাকাটা থেকে সরকারের নিত্যপ্রয়োজনীয় খরিদ্দারি অনলাইনে করতে জোর দিয়েছেন তিনি। 
এই অনলাইন কেনাকাটার জন্য আমাজন, ফ্লিপকার্টের মতো একটি অনলাইন সরকারি সংস্থাও তৈরি করিয়েছেন নরেন্দ্র মোদী। সরকারি এই অনলাইন সংস্থার নাম ‘গভর্নমেন্ট ই-মার্কেটপ্লেস’ বা ‘জেইএম’। গত অগস্টে এই সরকারি অনলাইন কেনা-বেচা সংস্থাটির জন্ম। ইতিমধ্যেই ‘জেইএম’-এর মাধ্যমে যাবতীয় খরিদ্দারি শুরু করেছে কেন্দ্রীয় সরকারে বিভিন্ন সংস্থা। বিভিন্ন সরকারে প্রকল্পের কাঁচামাল থেকে শুরু করে ফোটোকপি মেশিন, মনিটর, ইলেক্ট্রিক লাইট, ঝাঁটা, কার্পেট, পাপোশ— সবই পাওয়া যাচ্ছে সরাকারের এই অনলাইন পোর্টালে। তবে, এই ‘জেইএম’ শুধুমাত্র সরকারি দফতরের কেনাবেচার জন্য। এখানে কোনও সাধারণ মানুষের কেনাবেচার অধিকার নেই। ৫৬ ধারার অন্তত ৩,১০০ ধরনের প্রোডাক্ট বিক্রি করছে ‘জেইএম’। ইতিমধ্যেই ৩৮ কোটি টাকার ব্যবসা করেছে কেন্দ্রীয় সরকারের এই অনলাইন সংস্থা। সরকারের বিভিন্ন দফতরের ১,১২৯টি রেজিস্ট্রার্ড অ্যাকাউন্ট আছে ‘জেইএম’-এ।  
আরও পড়ুন... 
নোট ছাপিয়ে ছাপিয়ে ক্লান্ত ট্যাঁকশাল? বন্ধ নোট ছাপানো? আশ্বস্ত করছে আরবিআই 
এখনও ধরে রেখেছেন অচল নোট? আরবিআই কিন্তু এই কাজটা শুরু করে দিয়েছে
প্রাইভেট কন্ট্রাক্টর বা ঠিকাদার বা অন্য কোনও সংস্থা সরকারকে যে দামে জিনিস দেয় তার থেকে অনেক কম দামে জিনিস পাওয়া যাচ্ছে ‘জেইএম’-এর অনলাইন সার্ভিসে। এতে সরকারের কেনাকাটার খরচ প্রায় অর্ধেক হয়ে গিয়েছে। কেন্দ্রীয় সরকারের সমস্ত দফতরকে যাতে অনলাইনে এই কেনাকাটার মধ্যে আনা যায়, তার জন্য অগস্ট মাস থেকে বিভিন্ন সরকারি আধিকারিকদের ট্রেনিং-এর ব্যবস্থা করেছেন মোদী। এর জন্য রোজ সকালে এইসব সরকারি আধিকারিককে ফরিদাবাদের কাছে ‘ন্যাশনাল ইনস্টিটিউট অফ ফিনান্সিয়াল ম্যানেজমেন্ট’-এ ‘জেইএম’-এর প্রশিক্ষণ দেওয়া হচ্ছে। 
কেন্দ্রীয় অর্থমন্ত্রক সূত্রে খবর রাজ্য সরকারগুলিকেও এবার এই অনলাইন কেনাকাটার আওতায় আনতে চলেছেন নরেন্দ্র মোদী। রাজ্য সরকার থেকে শুরু করে রাজ্য সরকারের আওতাধীন বিভিন্ন সংস্থা, রেল, অসামরিক বিমান পরিবহণ, প্রতিরক্ষা সবাইকে এবার ‘গভর্নমেন্ট ই-মার্কেটপ্লেস’ বা ‘জেইএম’-এর অনলাইন থেকেই কেনাকাটা করতে হবে। এর ফলে সরকারের কেনাকাটার খরচ অন্তত ২০ শতাংশ কমে যাবে বলে দাবি করছে কেন্দ্রীয় সরকার। এই অনালাইন সিস্টেমে যাতে কেন্দ্রীয় এবং রাজ্য সরকার একসঙ্গে কাজ করতে পারে তার জন্য একটি অনলাইন প্ল্যাটফর্মও তৈরি করা হচ্ছে বলে জানিয়েছেন, জাতীয় ই-গভর্ন্যান্স ডিভিশন-এর অতিরিক্ত ডিরেক্টর বিশাল সিংহ।
সন্দেহ নেই, নরেন্দ্র মোদীর এই পদক্ষেপ চিন্তায় ফেলতে পারে রাজ্য সরকারগুলিকে। কারণ, এর ফলে রাজ্য সরকারগুলিকে কেন্দ্রীয় প্রকল্পের খাতে চলা কাজকর্মকে ‘জেইএম’-এ আওতায় আনতে হবে।